CELEX: 32019D1905
Language: fi
Date: 2019-11-08 00:00:00
Title: Neuvoston päätös (EU) 2019/1905, annettu 8 päivänä marraskuuta 2019, komission pyytämisestä toimittamaan tutkimus unionin vaihtoehdoista ajantasaistaa kasvien lisäysaineiston tuottamista ja kaupan pitämistä koskeva nykyinen lainsäädäntö, ja ehdotus, mikäli se on tutkimustulosten pohjalta aiheellinen

14.11.2019   
               
               
                  FI
               
               
                  Euroopan unionin virallinen lehti
               
               
                  L 293/105
               
            
         NEUVOSTON PÄÄTÖS (EU) 2019/1905,
         annettu 8 päivänä marraskuuta 2019,
         komission pyytämisestä toimittamaan tutkimus unionin vaihtoehdoista ajantasaistaa kasvien lisäysaineiston tuottamista ja kaupan pitämistä koskeva nykyinen lainsäädäntö, ja ehdotus, mikäli se on tutkimustulosten pohjalta aiheellinen
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 241 artiklan,
         sekä katsoo seuraavaa:
         
                     (1)
                  
                  
                     Komissio toimitti 6 päivänä toukokuuta 2013 Euroopan parlamentille ja neuvostolle ehdotuksen asetukseksi kasvien lisäysaineiston tuottamisesta ja asettamisesta saataville markkinoilla. Ehdotuksen tarkoituksena oli konsolidoida ja saattaa ajan tasalle nykyinen lainsäädäntö, jotta voitaisiin puuttua useisiin ongelmakohtiin, joita ovat esimerkiksi nykyisen lainsäädännön monimutkaisuus, jäykkyys ja hajanaisuus; sen epäyhdenmukainen täytäntöönpano jäsenvaltioissa, mikä on haitannut tasapuolisten toimintamahdollisuuksien luomista kaikille toimijoille; tarve parantaa lainsäädännön mukauttamista muihin alaa koskeviin säädöksiin ja sen yhdenmukaisuutta muiden politiikkojen kanssa; kustannusten alentamista ja tehokkuushyötyjä koskeva liikkumavara; tarve mukautua kasvinjalostuksessa tapahtuvaan tekniseen edistymiseen sekä kasvien lisäysaineiston eurooppalaisten ja maailmanlaajuisten markkinoiden kehittymiseen; sekä maatalouden biologisen monimuotoisuuden ja kasvien geenivarojen suojelu.
                  
               
                     (2)
                  
                  
                     Euroopan parlamentti hylkäsi 11 päivänä maaliskuuta 2014 komission ehdotuksen ja kehotti komissiota peruuttamaan ehdotuksen sekä toimittamaan uuden (1). Neuvosto ilmaisi 16 päivänä kesäkuuta 2014 yleisen tukensa puheenjohtajavaltion selvitykselle, jossa esitetään suuntaviivat komission mahdollista tarkistettua ehdotusta varten. Komissio peruutti ehdotuksen vuoden 2015 työohjelmassaan mutta ei esittänyt uutta.
                  
               
                     (3)
                  
                  
                     Neuvosto katsoo, että huolenaiheet, jotka komissio pyrki ratkaisemaan vuonna 2013 antamassa ehdotuksessaan, ovat edelleen aiheellisia ja että on tarpeen tehdä tutkimus nykyisen lainsäädäntökehyksen ajantasaistamista koskevien vaihtoehtojen arvioimiseksi paremmasta lainsäädännöstä 13 päivänä huhtikuuta 2016 tehdyn toimielinten välisen sopimuksen (2) ja erityisesti sen 10 kohdan, joka koskee Euroopan unionin toiminnasta tehdyn sopimuksen 225 ja 241 artiklan soveltamista, mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Neuvosto pyytää komissiota toimittamaan 31 päivään joulukuuta 2020 mennessä tutkimuksen vaihtoehdoista, joilla kasvien lisäysaineiston tuottamista ja kaupan pitämistä koskeva nykyinen lainsäädäntö saatetaan ajan tasalle.
         
         
            2 artikla
            
               1.   Neuvosto pyytää komissiota toimittamaan tarvittaessa ehdotuksen tutkimustulosten pohjalta tai muutoin tiedottamaan neuvostolle vaihtoehtoisista toimenpiteistä, joita tutkimuksen jatkotoimet edellyttävät.
            
            
               2.   Tavanomaisen käytännön mukaisesti neuvosto pyytää komissiota varmistamaan, että ehdotukseen liitetään vaikutustenarviointi.
            
         
         
            3 artikla
            Tämä päätös tulee voimaan sinä päivänä, jona se julkaistaan Euroopan unionin virallisessa lehdessä.
         
         
            Tehty Brysselissä 8 päivänä marraskuuta 2019.
            
               
                  Neuvoston puolesta
               
               
                  Puheenjohtaja
               
               L. ANDERSSON
            
         
         
            (1)  Euroopan parlamentin lainsäädäntöpäätöslauselma 11. maaliskuuta 2014 (EUVL C 378, 9.11.2017, s. 303).
         
            (2)  EUVL L 123, 12.5.2016, s. 1.